***Από την διεκπεραίωση στην θεραπεία. Η εμπειρία μετάβασης από τους ατομικούς ρόλους των ειδικών στην δυναμική της διεπιστημονικής ομάδας στο Ελληνικό Παιδικό Χωριό.***

Η απώλεια του φυσικού οικογενειακού πλαισίου και η ξαφνική συνήθως τοποθέτηση του παιδιού σε πλαίσιο παιδικής φροντίδας, ακόμα και όταν γίνεται για λόγους προστασίας του ανηλίκου, αποτελεί μια εμπειρία πολύπλοκη και δυνητικά τραυματική. Η δημιουργία παιδικών χωριών στο γεωγραφικό χώρο της Ελλάδας προσπαθεί να διαμορφώσει πιο ασφαλείς συναισθηματικές συνθήκες διαβίωσης και ανατροφής παιδιών, αφού τόσο ο θεσμός της υιοθεσίας όσο και των αναδόχων οικογενειών δυσκολεύονται να καλύψουν τις ολοένα και αυξανόμενες ανάγκες, πόσο μάλλον αυτή την δύσκολη περίοδο της οικονομικοκοινωνικής κρίσης που αντιμετωπίζει η χώρα μας.

Παρακάτω εξετάζεται η περίπτωση του Ελληνικού Παιδικού Χωριού (ΕΠΧ) στο Φίλυρο Θεσσαλονίκης, η γνωριμία με το συγκεκριμένο πλαίσιο αλλά και ειδικότερα η εμπειρία της μετουσίωσης των ειδικών του πλαισίου από εξειδικευμένο προσωπικό σε μέλη μιας διεπιστημονικής ομάδας. Μέσα σε διάστημα 3 ετών (2010-2013) λειτουργίας και συνεργασίας της ομάδας αυτής σε ατομικό, ομαδικό αλλά και κοινοτικό επίπεδο, η αντιμετώπιση των κρίσιμων περιστατικών, έχει αναβαθμιστεί από τη κλασσική και οικεία σε πολλούς «πυροσβεστική παρέμβαση» σε οργανωμένες κατευθυντήριες γραμμές θεραπευτικού, συμβουλευτικού, εκπαιδευτικού κυρίως όμως προληπτικού επιπέδου. Έτσι, είναι ακόμα πιο λειτουργικός και οργανωμένος ένας χώρος όπου καθημερινά διεκπεραιώνονται πολλαπλά και έντονα δυναμικά μεταβίβασης και αντιμεταβίβασης ανηλίκων και ενηλίκων. Οι παλαιότερες εργασιακές συνθήκες, ελλείψει άκρως απαραίτητων επιστημονικών ειδικοτήτων, προωθούσαν την παρέμβαση και αντιμετώπιση από το επιστημονικό και μη προσωπικό, περιστατικών κρίσεων των παιδιών τόσο εντός παιδικού χωριού όσο και σε σχολικό περιβάλλον αφού φυσικά είχε εκραγεί το «πρόβλημα» . Με τον ίδιο τρόπο γινόταν προσπάθεια να αντιμετωπιστεί κάθε εμπλοκή των σχέσεων των ενηλίκων προσώπων αναφοράς («μητέρες», προσωπικό, Διοικητικό Συμβούλιο, εθελοντές, εκπαιδευτικοί κ.α.) είτε σε σχέση με τους ανηλίκους είτε μεταξύ τους, όπου αποδέκτες αυτών των δυσλειτουργικών σχέσεων ήταν κατά κύριο λόγο τα παιδιά.

Όμως πρώτα επιτρέψετε μου να σας συστήσω το Ελληνικό Παιδικό Χωριό στο Φίλυρο Θεσσαλονίκης.

Το Ελληνικό Παιδικό Χωριό αποτελεί αναγνωρισμένο σωματείο μη κερδοσκοπικού χαρακτήρα, ανεξάρτητο από διεθνείς οργανισμούς και φορείς και δεν έχει ιδρυματικό χαρακτήρα. Εκτός από τους κύριους εκφραστές που είναι το 9μελές Διοικητικό Συμβούλιο, τη προσπάθεια αυτή στηρίζει και πλαισιώνει ο Διευθυντής, ο οποίος είναι Κ.Λ., κατέχει το ρόλο του «πατέρα» και είναι υποχρεωμένος από το καταστατικό λειτουργίας του πλαισίου να διαμένει εντός με την προσωπική του οικογένεια, το εξειδικευμένο επιστημονικό προσωπικό καθώς και πολυάριθμη και πολυσύνθετη ομάδας εθελοντών.

Το Ε.Π.Χ. δέχεται παιδιά προσχολικής ηλικίας και η εισαγωγή τους πραγματοποιείται κατόπιν εισαγγελικής εντολής. Σκοπός του είναι να προσφέρει σε μακροχρόνια βάση τους βασικούς όρους της οικογενειακής ζωής σε παιδιά που έπρεπε να απομακρυνθούν από το φυσικό οικογενειακό τους περιβάλλον λόγω διαφόρων κοινωνικών προβλημάτων. Το περιβάλλον που πλέον διαβιούν εμπεριέχει θεσμοθετημένους ρόλους (μητέρα, πατέρα, θεία, παιδιά) και ουσιαστικά επιδιώκει την εποικοδομητική αλληλεπίδραση αυτών των ρόλων μεταξύ τους με σκοπό τη συναισθηματική, κοινωνική, σωματική εξέλιξη και ανάπτυξη του κάθε παιδιού ως μεμονωμένης ανεξάρτητης προσωπικότητας, ώστε να μπορεί να σταθεί επάξια μεταγενέστερα ως μέλος του κοινωνικού συνόλου.

Το συγκεκριμένο χρονικό διάστημα το πλαίσιο φιλοξενεί 47 παιδιά, ηλικίας από 5 έως 20 ετών. Τα 40 (85,1%) έχουν εισαχθεί με εισαγγελική εντολή ενώ μόνο 7 με συγκατάθεση των γονέων τους στα πρώτα χρόνια λειτουργίας του πλαισίου και παραπομπή από το τότε ΠΙΚΠΑ. Μέχρι τώρα το χωριό έχει φιλοξενήσει συνολικά 67 παιδιά ενώ ο μεγαλύτερος αριθμός παιδιών που έχουν διαμείνει ταυτόχρονα στα σπίτια είναι 53 παιδιά.

Όσον αφορά την κτηριακή δομή του πλαισίου αυτή απαρτίζεται: 1) Από 8 σπίτια, που όμως από τον Σεπτέμβριο του 2011 λειτουργούν τα 7 λόγω οικονομικών δυσχερειών. 2) Από το κτίριο πολλαπλών χρήσεων. Στο κτίριο αυτό εκτός από τα γραφεία και τις αποθήκες υπάρχει και το σπίτι του πατέρα, ο οποίος είναι υποχρεωμένος από το καταστατικό λειτουργίας του χωριού να διαμένει μόνιμα σε αυτό είτε έχει την προσωπική του οικογένεια είτε όχι. 3) Εντός του χωριού έχει κατασκευαστεί η Στέγη Νέων, στην οποία θα μπορούν να διαμείνουν, όταν εξοπλιστεί και λειτουργήσει, οι ενήλικες πλέον που θα σπουδάζουν ή θα εργάζονται σε κάποιο επάγγελμα που έχουν επιλέξει και αξιοποιούν την δυνατότητα στέγασης στο χώρο του χωριού.

Την φροντίδα και ανατροφή των παιδιών έχουν αναλάβει το συγκεκριμένο χρονικό διάστημα 9 «οικόσιτες μητέρες», οι οποίες επιλέγονται από συγκεκριμένη επιστημονική ομάδα ενώ το υπόλοιπο προσωπικό ανέρχεται στα 14 άτομα μαζί με τους εξωτερικούς συνεργάτες. Στο καθένα από τα 7 σπίτια που λειτουργούν πλέον διαμένουν από 4 έως 8 παιδιά. Επειδή η πλειοψηφία των παιδιών ανήκει στην ηλικιακή ομάδα 14 – 18 ετών έχουμε διαχωρίσει τα σπίτια σε 3 εφήβων αγοριών, 2 εφήβων κοριτσιών και σε 2 «παιδικά σπίτια» εκ των οποίων το ένα φιλοξενεί μόνο 4 παιδιά και είναι έτοιμο ανά πάσα στιγμή να υποδεχτεί παιδιά όταν αποφασιστεί από το Διοικητικό Συμβούλιο νέα εισαγωγή. Η κάθε οικογένεια αποτελεί μια **ξεχωριστή και ανεξάρτητη μονάδα οικονομίας και ζωής**.

Ο «Πατέρας», είναι το άτομο που έχει την ευθύνη για την εφαρμογή του κανονισμού και την εκτέλεση των αποφάσεων του Διοικητικού Συμβουλίου, ο οποίος κατοικεί μέσα στο παιδικό χωριό, είναι δε το βασικό αντρικό πρότυπο για τα παιδιά. Συνεργάζεται με τις μητέρες και φροντίζει για την ύπαρξη κλίματος αγάπης και αλληλοσεβασμού μεταξύ τους, επίσης και για την αντιμετώπιση τυχόν προβλημάτων που απασχολούν την κάθε «οικογένεια».

Η φοίτηση των παιδιών πραγματοποιείται στις σχολικές μονάδες της περιοχής μας αλλά και όχι μόνο, ανάλογα με τις εκπαιδευτικές και γενικότερες ανάγκες του εκάστοτε παιδιού (Νηπιαγωγείο, Δημοτικό, Γυμνάσιο, ΓΕΛ, ΕΠΑΛ ). Επίσης, 3 παιδιά πέτυχαν πέρσι στις Πανελλαδικές εξετάσεις και είναι πλέον φοιτητές.

Τη μελέτη των παιδιών που φοιτούν στο Δημοτικό συντονίζει και επιβλέπει 1 εκπαιδευτικός διορισμένος από την Διεύθυνση Πρωτοβάθμιας Εκπαίδευσης στο δημοτικό σχολείο του Φιλύρου και από εκεί αποσπασμένος στο Ε.Π.Χ. καθώς και 4 εθελοντές εκπαιδευτικοί, που σε καθημερινή βάση, δουλεύουν τόσο σε ατομικό όσο και σε ομαδικό επίπεδο με τα παιδιά του Γυμνασίου και του Λυκείου, επιδιώκοντας την καλύτερη δυνατή εκπαιδευτική εξέλιξη τους. Φέτος, για πρώτη φορά 6 παιδιά παρακολούθησαν φροντιστηριακά μαθήματα εκτός πλαισίου, τα έξοδα των οποίων τα ανέλαβαν είτε εθελοντές είτε τα φροντιστήρια.

Παράλληλα με τα μαθήματα του σχολείου, τα παιδία παρακολουθούν φροντιστηριακά μαθήματα ξένων γλωσσών (Αγγλικά ,Γαλλικά), αλλά και άλλες παιδαγωγικές, αθλητικές και ψυχαγωγικές δραστηριότητες όπως μαθήματα μουσικών οργάνων, ζωγραφικής, χορωδίας, χορού από ομάδα εθελοντών.

Με την ενηλικίωσή τους τα παιδιά έχουν τη δυνατότητα να αποχωρήσουν από το πλαίσιο εφόσον το επιθυμούν.

Η Διεπιστημονική Ομάδα (Δ.Ο.) του Ελληνικού Παιδικού Χωριού, που λειτουργεί με τα ίδια σταθερά μέλη εδώ και 3 χρόνια, αποτελείται από τον Διευθυντή του Ε.Π.Χ., δύο κοινωνικούς λειτουργούς, 1 παιδοψυχολόγο και 1 παιδοψυχίατρο. Συνεργάζεται εντατικά με το Διοικητικό Συμβούλιο, την ομάδα των μητέρων, την ομάδα των ιατρών, την ομάδα των εκπαιδευτικών και την ομάδα των εθελοντών που όλοι τους αποτελούν ένα δίκτυο ατόμων που απαρτίζει το δυναμικό του πλαισίου.

Παρεμβάσεις Διεπιστημονικής Ομάδας :

Οι παρεμβάσεις της Δ.Ο. στοχεύουν κυρίως στη Συστηματική Ψυχοσυναισθηματική Υποστήριξη και Εκπαίδευση τριών επιπέδων (2010-2013)

Σε εβδομαδιαία βάση πραγματοποιείται στο πλαίσιο η διεπιστημονική ομάδα κατά την διάρκεια της οποίας θα συζητηθούν όλα τα θέματα που έχουν προκύψει το συγκεκριμένο χρονικό διάστημα και είτε αφορούν τα παιδιά είτε τους ενήλικες που εμπλέκονται και συσχετίζονται μαζί τους. Η σχετική θεματολογία παραπέμπεται στην ομάδα από τους κοινωνικούς λειτουργούς και από τον διευθυντή, οι οποίοι έχουν καθημερινή επαφή με το δυναμικό του πλαισίου. Κατά τη διάρκεια της ομάδας τίθενται οι κατευθυντήριες γραμμές ψυχοθεραπευτικής ή συμβουλευτικής παρέμβασης είτε σε ατομικό είτε σε ομαδικό επίπεδο. Η θεματολογία όμως που εμπεριέχει και ενήλικες διερευνείται εκτενέστερα σε ξεχωριστές ομάδες ενηλίκων που πραγματοποιούνται στο πλαίσιο σε τακτά χρονικά διαστήματα ή όποτε δοθεί αφορμή για άμεση παρέμβαση. Κατά συνέπεια πραγματοποιείται εβδομαδιαία ομάδα μητέρων με μέλος της κοινωνικής υπηρεσίας εκτός πλαισίου, δεκαπενθήμερη ομάδα μητέρων με εποπτεία παιδοψυχιάτρου, σεμιναριακού τύπου εκπαίδευση υπαλλήλων / εκπαιδευτικών και συνεργαζόμενων εκπαιδευτικών φορέων που φοιτούν τα παιδιά του ΕΠΧ.

Όσοι βρίσκονται σε αυτή την αίθουσα και έχουν δουλέψει με παιδιά γνωρίζουν πολύ καλά ότι η προσωπική ιστορία του κάθε παιδιού παίζει καταλυτικό ρόλο στην περεταίρω ανάπτυξή και εξέλιξή του. Θεωρήσαμε λοιπόν απαραίτητο να πραγματοποιήσουμε μια σύντομη χαρτογράφηση των παιδιών μας σχετικά με τα βασικά στοιχεία του ιστορικού τους αλλά και των σημαντικών βιωμάτων τους εντός του πλαισίου. Με αυτό τον τρόπο προωθείται ακόμα περισσότερο η δυναμική του ρόλου της διεπιστημονικής ομάδας στην απόκτηση των κατάλληλων εφοδίων από τους ανηλίκους, τα οποία θα συμβάλλουν αφενός στην σαφή μείωση των κρίσεων – δυσκολιών και αφετέρου στην πιο λειτουργική ανάπτυξη της προσωπικότητάς τους.

Παρακάτω σας παραθέτουμε σύντομα τα αποτελέσματα της πρόσφατης έρευνάς μας σχετικά με το δείγμα των 47 παιδιών που φιλοξενούμε. Συγκεκριμένα:

* Αναφερόμενο ιστορικό ψυχικής νόσου στην οικογένεια 23/47 παιδιά, 48,9%
* Αναφερόμενο ιστορικό χρήσης ουσιών στην οικογένεια 20/47 παιδιά, 42,5%
* Ιστορικό φυλάκισης έστω ενός γονέα 11/47 παιδιά, 23,4 %
* Ιστορικό ενδοοικογενειακής βίας 17/47 παιδιά, 36,1%
* Ιστορικό αναπηρίας στους γονείς 31/47 παιδιά, 65,9%
* Ιστορικό παραμέλησης προ εισαγωγής του παιδιού 46/47 παιδιά, 97,8%
* Ιστορικό κακοποίησης προ εισαγωγής του παιδιού 25/47 παιδιά, 53,1%
* Πλήρης απουσία / ακαταλληλότητα οικογενειακού περιβάλλοντος 31/47 παιδιά, 65,9%
* Μαθησιακές δυσκολίες / Παρακολούθηση ειδικού σχολείου 25/47 παιδιά, 53,1 %
* Ατομική παρακολούθηση από παιδοψυχίατρο/παιδοψυχολόγο 30/47 παιδιά, 63,8%
* Ιστορικό νοσηλείας σε παιδοψυχιατρικό τμήμα 13/47 παιδιά, 27,6%
* Ιστορικό φαρμακευτικής αγωγής τώρα ή στο παρελθόν 16/47 παιδιά, 34%

Η χαρτογράφηση αυτή λοιπόν αποτέλεσε ένα πολύ βοηθητικό εργαλείο για όλα τα μέλη της Διεπιστημονικής Ομάδας όσον αφορά την 1.ανταλλαγή πληροφοριών για το εκάστοτε περιστατικό που καλούμασταν πλέον να αντιμετωπίσουμε, 2. τις αποφάσεις ή τις κατευθύνσεις που θα πρέπει να ακολουθήσουμε, 3. την υποστήριξη και την παρέμβαση που θα έπρεπε να πραγματοποιήσουμε, κυρίως όμως 4. τον προγραμματισμό που θα έπρεπε να οργανώσουμε ώστε να αποσκοπούμε στην εξατομικευμένη αλλά και κοινωνική βελτίωση και εξέλιξη του δυναμικού του πλαισίου.

Θα ήταν, πιστεύω, χρήσιμο και ενδιαφέρον στο σημείο αυτό να σας παραθέσω 3 χαρακτηριστικά εμπειρικά παραδείγματα όσον αφορά τα 3 διαφορετικά επίπεδα (ατομικό, ομαδικό, κοινοτικό ) στα οποία είναι εμφανή τα αποτελέσματα της δυναμικής της 3χρονης λειτουργίας της συγκεκριμένης ομάδας.

1. **ΑΤΟΜΙΚΟ ΕΠΙΠΕΔΟ**

Η Α. είναι ένα κορίτσι σήμερα 14 ετών και φιλοξενείται στο Ε.Π.Χ. από 9 μηνών. Έχει διαγνωστεί με ελαφρά Ν.Υ. ενώ παρουσιάζει και αυτιστικά στοιχεία. Ο πατέρας της είναι ψυχιατρικός ασθενής ενώ η μητέρα της αναφέρεται ως άτομο με Ν.Υ. Χρησιμοποιώ τη λέξη αναφέρεται γιατί ως τώρα δεν υπάρχει καταγεγραμμένο επισκεπτήριο από τους γονείς της ούτε μία φορά. Στο πλαίσιο φιλοξενείται και ο μεγαλύτερος της αδερφός, με τον οποίο διαμένουν σε ξεχωριστά σπίτια εδώ και πολλά χρόνια λόγω των τεταμένων σχέσεων μεταξύ τους. Μήλο της έριδος αποτελεί η γιαγιά από την πατρική οικογένεια, ο μοναδικός συγγενείς που επισκέπτεται τα δυο αδέρφια. Η Α. φοιτά στη Γ΄τάξη ΤΕΕ στο Ινστιτούτο Αναπτυξιακής Αποκατάστασης, ένα σχολικό περιβάλλον που δεν επέλεξε η ίδια φυσικά και δεν εγκρίνει γιατί απλά κατανοεί ότι δεν ανταποκρίνεται στις εκπαιδευτικές της ανάγκες. Προσωπικά γνωρίζω την Α. από τότε που φοιτούσε στην Γ΄ Δημοτικού. Πρόκειται για ένα παιδί μοναχικό, αμέτοχο, έχει συχνές εκρήξεις, παρουσιάζει επιθετικότητα λεκτική και μη αλλά σε συγκεκριμένα πρόσωπα, έχει εμμονή με την «ομορφιά» τόσο σε προσωπικό επίπεδο όσο και γενικότερα. Πριν από την παρέμβαση της Διεπιστημονικής Ομάδας η Α. που όντως είναι όμορφο και γλυκό παιδί είχε καταφέρει να προκαλεί τον φόβο τόσο σε παιδιά μεγαλύτερα από την ηλικία της, όσο και σε πρόσωπα αναφοράς που καλούνταν να την οριοθετήσουν (θεία, δασκάλα) αλλά και στο προσωπικό που είχε έντονο άγχος για τις κινήσεις της. Και αυτό γιατί μετά από κάθε «έκρηξη», με την οποία συνήθως προσπαθούσε να τραβήξει την προσοχή των ατόμων που την ενδιέφεραν και να πετύχει τον στόχο της, η Α. είτε τρεπόταν σε φυγή εκτός του πλαισίου, είτε έπαιρνε μαχαίρια και απειλούσε να μαχαιρωθεί ή να μαχαιρώσει είτε προχωρούσε σε υλικές ζημιές στο χώρο που γινόταν η φασαρία είτε χειροδικούσε π.χ. προσωπική εμπειρία με τράβηγμα μαλλιών. Με τη συμπεριφορά αυτή είχε καταφέρει ελάχιστες φορές να τις τίθεται κάποια κύρωση καθώς όλα τα κάλυπτε η ταμπέλα «παιδί με συμπεριφορικά προβλήματα». Θα ήταν ψέμα να σας πω ότι όλα όσα περιγραφώ αποτελούν πλέον παρελθόν αλλά είναι αλήθεια ότι τα τελευταία 2 χρόνια υπάρχει ουσιαστική και σταδιακή μείωση των εκρήξεών της. Σε συνεργασία με τα υπόλοιπα μέλη της ομάδας αποφασίστηκε αρχικά η Κ.Υ. να έχει τη στενότερη δυνατή συνεργασία με κάθε άτομο που έρχεται σε επαφή με την Α. έτσι ώστε να καταγράφεται κάθε πληροφορία που θα μπορούσε να την επηρεάσει και να την αναστατώσει. Οι πληροφορίες αυτές επεξεργάζονται σε εβδομαδιαία βάση σε συνεδρίες με Κ.Λ. όπου μαζί της είναι και το παιδί με το οποίο η Α. έχει τις περισσότερες διενέξεις και δουλεύουν μαζί πάνω στην έννοια της ομαδικότητας. Συνεχίζει να επιχειρεί να διαφύγει αλλά μόλις διαπιστώνει ότι κανείς δεν την «κυνηγάει» δεν φτάνει καν μέχρι την εξώπορτα και επιστρέφει μόνη της. Μετά από κάθε ‘περιστατικό’ γνωρίζει ότι πρέπει να παραδώσει το κινητό της στην Κ.Υ. για κάποιες μέρες και παρόλη την υπερδιέγερσή της συνήθως το παραδίδει μόνης. Ακολουθεί συνήθως την επόμενη μέρα συνεδρία συμβουλευτικής και όλες οι πληροφορίες παραθέτονται στην επόμενη διεπιστημονική ομάδα προκειμένου να αποφασιστεί αν θα δοθούν νέες κατευθύνσεις σε αυτή την περίπτωση ή θα ακολουθηθεί η ίδια τακτική.

1. **ΟΜΑΔΙΚΟ ΕΠΙΠΕΔΟ**

Στο ομαδικό επίπεδο θα ήθελα να αναφερθώ στις «μητέρες» που εργάζονται στο χωριό. Μπορεί να θεωρηθεί εργασία αυτό στο οποίο καλούνται να ανταπεξέλθουν, στη καθημερινή δηλαδή μάλιστα 24ώρου και πλέον βάσεως φροντίδα, ανατροφή και κυρίως αλληλεπίδραση με παιδιά που δεν είναι δικά τους αλλά πρέπει να τα αντιμετωπίζουν και να τα συμπεριφέρονται σαν να ήταν δικά τους? Η ομάδα των μητέρων αποτελεί, κατά την προσωπική μου άποψη, μια από τις δυσκολότερες ομάδες που έχουν δημιουργηθεί στο πλαίσιο. Και αυτό γιατί δύσκολα μπορούν να αποτελέσουν ομάδα. Σε αυτό βέβαια σημαντικό ρόλο παίζει η αστάθεια των μελών της καθώς πολλές είναι οι κυρίες που δεν μπορούν να ανταπεξέλθουν στις απαιτήσεις αυτού του «λειτουργήματος» οπότε και αποχωρούν με αποτέλεσμα να τοποθετούνται νέα πρόσωπα για να δοκιμαστούν. Στο παρελθόν πραγματοποιούνταν μόνο μία ομάδα μητέρων από Κοινωνικό Λειτουργό (Κ.Λ.) σε εβδομαδιαία βάση όπου παρουσιαζόταν όλα τα προβλήματα και οι δυσκολίες που αντιμετώπιζαν είτε με τα παιδιά είτε μεταξύ τους. Γιατί πραγματικά αποτελεί μεγάλη δυσκολία για γυναίκες ηλικίας 40-60 ετών να ξεπεράσουν μαθημένες συμπεριφορές από προσωπικά τους βιώματα, να αποδεχτούν να εκπαιδευτούν από τρίτα πρόσωπα να μην οικειοποιούνται μόνο το ρόλο της «νοικοκυράς» ώστε να μπορέσουν να υιοθετήσουν τον ουσιώδη ρόλο των παιδαγωγών. Μόνο έτσι μπορούν να συνεργαστούν ικανοποιητικά μεταξύ τους, να χρήζονται ικανές πλέον να αντιστέκονται στα χειριστικά παιδικά – εφηβικά παιχνίδια και κυρίως να μοιράζονται όλες τις εμπειρίες και τις πληροφορίες που συλλέγουν από τα παιδιά με την Δ.Ο..

Συνοπτικά θα σας αναφέρω ότι πλέον οι μητέρες πραγματοποιούν ομάδα α) με τον διευθυντή, β) με τον παιδοψυχίατρο γ) με κοινωνική λειτουργό εκτός παιδικού χωριού για να ξεφεύγουμε έστω και ωριαία από τα κλειστά όρια του πλαισίου.

Τέλος, με συστηματικές ενέργειες η Δ.Ο. κατόρθωσε να τροποποιήσει το παγιωμένο καθεστώς που επικρατούσε για την επιλογή των υποψήφιων μητέρων. Παλαιότερα, κάθε υποψήφια υπέβαλλε σχετική αίτηση, η οποία έτσι απλά την οδηγούσε στην διαδικασία της συνέντευξης από την επιτροπή επιλογής μητέρων. Στις περισσότερες των περιπτώσεων η συνέντευξη πραγματοποιούταν χωρίς οι υποψήφιες να έχουν επιδιώξει την παραμικρή ενημέρωση ή έστω επίσκεψη στο πλαίσιο. Πλέον με απόφαση της Δ.Ο. και έγκριση από το Δ.Σ. την κάθε ενδιαφερόμενη την υποδέχεται η Κ.Υ. σε προκαθορισμένο ραντεβού όπου λαμβάνεται το απαραίτητο κοινωνικό ιστορικό και στη συνέχεια παραπέμπεται σε 2 από τις ήδη υπάρχουσες μητέρες, οι οποίες θα έχουν τη δυνατότητα να της παραχωρήσουν μια πιο ολοκληρωμένη εικόνας της μοναδικής αυτής εμπειρίας.

1. **ΚΟΙΝΟΤΙΚΟ ΕΠΙΠΕΔΟ**

Σε αυτό το σημείο θα σας παρουσιάσω την ιστορία του Σ. ηλικίας σήμερα περίπου 17 ετών. Ο Σ. εισήχθη στο Ε.Π.Χ. το 2008 μαζί με την μικρότερη αδερφή του και ήρθαν με ιεραποστολή του Κονγκό ενώ δύο χρόνια αργότερα εισήχθη και ο τρίτος μικρότερος αδερφός τους. Οι γονείς τους είναι σε διάσταση και αρκετά τεταμένες οι σχέσεις μεταξύ τους, καθώς ο ένας κατηγορεί τον άλλο για το γεγονός της τοποθέτησης των παιδιών σε πλαίσιο παιδικής προστασίας παρόλο που η όλη διαδικασία φιλοξενίας κινήθηκε από τον παππού των παιδιών που προέρχεται από την πατρική οικογένεια. Τα παιδιά έχουν τηλεφωνική επικοινωνία (από κινητό) και με τους γονείς τους και με τον παππού με αποτέλεσμα να γίνονται αποδέκτες του κατηγορητηρίου του καθενός, πράγμα που φυσικά επιφέρει αρνητικές επιπτώσεις στον ψυχισμό και των 3 αδερφών αλλά κυρίως του Σ. Κατά της διάρκειας της φοίτησής του στο Γυμνάσιο είχαν παρουσιαστεί ποικίλα συμπεριφορικά προβλήματα, λεκτική και μη επιθετικότητα προς συμμαθητές και εκπαιδευτικούς ( κινήθηκε υβριστικά και απειλητικά προς τον διευθυντή), ανάρμοστη συμπεριφορά εντός και εκτός τάξης ( έγραφε ανάρμοστα σχόλια σεξουαλικού περιεχομένου σε θρανία και πίνακες) με αποτέλεσμα οι καθηγητές να τον φοβούνται (είναι αρκετά αναπτυγμένος σωματικά σε σχέση με τους συνομηλίκους του) να αρνούνται να τον ανεχτούν στην τάξη και το περισσότερο των διδακτικών ωρών να το περνάει εκτός αίθουσας. Μάλιστα, η κατάσταση αυτή προκάλεσε το μιμητικό ενδιαφέρον και άλλων παιδιών με αποτέλεσμα να προκαλούν εσκεμμένα προβλήματα στην τάξη ώστε να τους βγάζουν έξω. Εκείνο το διάστημα προσπαθήσαμε να κάνουμε μεμονωμένες συναντήσεις με τον Διευθυντή του σχολείου, ο οποίος μάλιστα καταφερόταν και με υβριστικές φράσεις προς το παιδί τονίζοντας ακόμα περισσότερο πόσο ανεπιθύμητο του ήταν.

Όταν τέθηκε η συγκεκριμένη παγιωμένη πλέον κατάσταση στην Δ.Ο. προγραμματίστηκε στα πλαίσιά της μια συνάντηση με τον Διευθυντή και τους εκπαιδευτικούς που αντιμετώπιζαν το μεγαλύτερο πρόβλημα. Με την παρουσία πολλαπλών ειδικοτήτων άρα και πολλαπλών πληροφοριών όχι μόνο για τον Σ. αλλά και για το πλαίσιο γενικότερα (οι περισσότεροι εκπαιδευτικοί δεν είχαν ποτέ επισκεφτεί τον χώρο, ούτε γνώριζαν για τον τρόπο λειτουργίας του) τους δόθηκε η δυνατότητα να νοιώσουν αναπόσπαστο κομμάτι μιας δημιουργικής προσπάθειας γύρω από ένα ταλαντούχο παιδί που ανέπτυξε προκλητικές συμπεριφορές. Η αλλαγή του Σ. έκτοτε ήταν αξιοσημείωτη αφού ένιωσε τη σημαντικότητα αυτής της συνάντησης για το πρόσωπό του από ανθρώπους που τελικά ενδιαφερόταν για τον ίδιο και την δύσκολη προσωπική κατάσταση που αντιμετώπιζε με την οικογένειά του, σε τέτοιο σημείο μάλιστα που συμμετείχε με επιτυχία στην τριήμερη εκδρομή του σχολείου στην Αθήνα, χωρίς να δημιουργήσει το παραμικρό πρόβλημα. Επιπλέον χαρακτηριστικό δείγμα της εμπιστοσύνης που του έδειχνε πλέον ο διευθυντής ήταν ότι του ανέθετε χειρονακτικές εργασίες, πράγμα που τόνισε ιδιαίτερα την αυτοεκτίμηση και αυτοπεποίθηση του παιδιού. Ο Σ. προχώρησε στις σπουδές του και διεκδίκησε τις σωματικές του δυνατότητες να τις εκφράσει στην ομάδα καλαθοσφαίρισης που πλέον συμμετέχει.

**Συμπεράσματα**

Κάνοντας ένα σύντομο απολογισμό της όλης λειτουργίας της Δ.Ο. στο Ελληνικό Παιδικό Χωριό μπορούμε να αναφέρουμε ότι με τις καθοριστικές της παρεμβάσεις της έχουμε επιτύχει τα παρακάτω:

* σχεδόν εκμηδένιση σοβαρών περιστατικών βίας από τον Σεπτέμβριο του 2011 εντός του πλαισίου
* δημιουργία ασφαλούς πλαισίου: μοντέλο συνεργασίας όλων των ενηλίκων για δημιουργία ασφαλούς κύκλου γύρω από τα παιδιά
* προώθηση ενήλικης και υπεύθυνης συμπεριφοράς από τα πρόσωπα αναφοράς και το εκπαιδευτικό προσωπικό
* χαρτογράφηση δυνατοτήτων και ιδιαιτεροτήτων του συνόλου των παιδιών
* εκπαίδευση στη διαχείριση κρίσεων από τις μητέρες
* πλήρη διερεύνηση και συνεργασία ενηλίκων εντός κ εκτός χωρίου
* περιορισμός της πιθανότητας του burnout του επιστημονικού και μη προσωπικού

Σε αυτό το σημείο ολοκληρώνοντας αυτή τη σύντομη παρουσίαση θα ήθελα να περιοριστώ μόνο σε συναισθήματα. Αισθάνομαι χαρά και τιμή για τον χώρο που βρίσκομαι αυτή τη στιγμή. Ικανοποίηση που μου δόθηκε η δυνατότητα να εκπροσωπήσω το εργασιακό μου πλαίσιο αλλά και τους υπόλοιπους συναδέλφους που αποτελούν την Δ.Ο. του Ελληνικού Παιδικού Χωριού στο Φίλυρο, τους οποίους θα ήθελα να αναφέρω τον κο Ίσαρη Λουκά, Διευθυντή του ΕΠΧ, την κα Κληματσίδα Συρίγω, συνάδελφο Κ.Λ, τον κο Λάππα Αλέξιο παιδοψυχίατρο και την κα Κόντζογλου Ελίνα, Παιδοψυχολόγο. Τέλος, θα ήθελα να καταθέσω τον καθημερινό αγώνα μιας «ομάδας» που η δυναμική της περικλείει όλο το νόημα αυτής της λέξης. Που παρόλες τις δυσκολίες, ανασφάλειες, διαφωνίες, συνεχείς ανατρεπτικούς παράγοντες, στιγμιαίες απογοητεύσεις παραμένουμε ΟΜΑΔΑ έχοντας κατορθώσει να βάλουμε τα θεμέλια και να δημιουργήσουμε τέτοιες συνθήκες στο Ε.Π.Χ. που αναδεικνύονται πλέον οι θεραπευτικές και προληπτικές δυνατότητες των προσώπων αναφοράς που σχετίζονται με το πλαίσιο σε αντιδιαστολή με την παλαιότερη βιωμένη εμπειρία αμυντικής διεκπεραίωσης των ευθυνών αλλά και των βιωμάτων απέναντι στα έντονα δυναμικά μεταβίβασης και αντιμεταβίβασης των παιδιών, των βιολογικών τους οικογενειών, του δικαστικού συστήματος και του εκτός χωριού «σκληρού» κοινωνικού συνόλου.

ΡΑΣΚΟΥ ΝΕΡΑΤΖΟΥΛΑ

ΚΟΙΝΩΝΙΚΗ ΛΕΙΤΟΥΡΓΟΣ